ΓΡΑΠΤΗ ΕΡΩΤΗΣΗ E-2953/98

υποβολή: Gerhard Hager (NI) προς την Επιτροπή

(8 Οκτωβρίου 1998)

Θέμα: Διεύρυνση - ελεύθερη κυκλοφορία προσώπων

Η Επιτροπή κατάλαβε μάλλον λάθος την ερώτησή μου Ε-1276/98(1). Δεν ρώτησα για τις διαπραγματευτικές θέσεις. Η ερώτησή μου αφορούσε πολύ περισσότερο άλλες πτυχές πάνω στις οποίες ελπίζω με τη δεύτερη προσπάθεια να λάβω απάντηση:

1. Διαθέτει η Επιτροπή μελέτες για την διεύρυνση προς Νότο και για τα θέματα της μετανάστευσης των εργαζομένων τα οποία θα προκληθούν; Εάν ναι, ποιό είναι το περιεχόμενό τους;

2. Διαθέτει η Επιτροπή μελέτες για τις συνέπειες της διεύρυνσης προς Νότο στον τομέα των μεταναστευτικών ρευμάτων;

3. Διαθέτει η Επιτροπή μελέτες για τους δυνητικούς μετανάστες που θα προκαλέσει η επικείμενη διεύρυνση;

4. Σε ποιο ρεαλιστικό υπολογισμό της διάρκειας των μεταβατικών προθεσμιών στηρίζεται σήμερα η Επιτροπή;

5. Σε περίπτωση που αναμένεται διαφορετική εξέλιξη με αυτή τη διεύρυνση, ποιές διαφορές βλέπει η Επιτροπή;

6. Ποια υπολογίζει η Επιτροπή ότι θα είναι η δομή του μεταναστευτικού πληθυσμού;

7. Ποια θεωρεί η Επιτροπή ότι θα είναι τα κίνητρα της μετανάστευσης;

8. Πώς θα κατανεμηθούν, κατά την άποψη της Επιτροπής, οι μετανάστες στις χώρες υποδοχής;

Προς απάντηση στα ανωτέρω ερωτήματα, θα μπορούσε η Επιτροπή να χρησιμοποιήσει στοιχεία κυρίως μεταγενέστερα από την Ατζέντα 2000 που παρουσιάσθηκε τον περασμένο Ιούλιο;

Απάντηση του κ. Flynn εξ ονόματος της Επιτροπής

(16 Δεκεμβρίου 1998)

Για τη θέση σε ισχύ των διατάξεων του κοινοτικού δικαίου έχουν συμφωνηθεί μεταβατικές περίοδοι σχετικά με την ελεύθερη κυκλοφορία των εργαζομένων για την προσχώρηση της Ισπανίας και Πορτογαλίας στην Κοινότητα. Οι περίοδοι αυτές ήταν 7 χρόνια, με μία μακρότερη περίοδο 10 ετών για το Λουξεμβούργο, στη διάρκεια των οποίων η ελεύθερη κυκλοφορία των εργαζομένων εφαρμόσθηκε προοδευτικά. Όταν στην πράξη δεν παρουσιάστηκαν σημαντικές μεταναστευτικές ροές αλλά μάλλον ο αριθμός των υπηκόων Ισπανίας και Πορτογαλίας που αναζητούσαν θέση εργασίας στα λοιπά κράτη μέλη μειώθηκε, το Συμβούλιο, αποφάσισε ομόφωνα να μειώσει τις περιόδους αυτές στα 6 έτη (8 έτη για το Λουξεμβούργο). Όπως και σε όλες τις προηγούμενες διευρύνσεις, υπήρξαν φόβοι μεταναστευτικού κύματος και σε όλες τις διευρύνσεις αυτοί οι φόβοι δεν επαληθεύτηκαν.

Δημοσιεύτηκαν ορισμένες μελέτες και άρθρα που αφορούσαν την παρούσα διεύρυνση και τα οποία προσπάθησαν να εκτιμήσουν τον αντίκτυπο των μελλοντικών μεταναστευτικών ροών. Η Επιτροπή αποστέλλει αντίγραφο των δύο μελετών(2) απευθείας το αξιότιμο μέλος και στη γραμματεία του Κοινοβουλίου. Αυτές εξηγούν τους παράγοντες ώσης και έλξης που επηρεάζουν τη μετανάστευση καθώς και τη δυσχέρεια αξιολόγησης κατά τρόπο επιστημονικά και μεθοδολογικά ορθό του αντίκτυπου της διεύρυνσης.

Σε ό,τι αφορά τις λεπτομέρειες μιας μελλοντικής μεταβατικής περιόδου, η Επιτροπή θα επιθυμούσε να παραπέμψει το αξιότιμο μέλος στην απάντησή της στη γραπτή του ερώτηση Ε-1276/98. Τα κράτη μέλη είναι εκείνα που διατυπώνουν συλλογικά τις θέσεις διαπραγμάτευσης της Κοινότητας. Καμία απόφαση δεν έχει ληφθεί μέχρι τώρα αναφορικά με μεταβατικές περιόδους σε ό,τι αφορά την ελεύθερη κυκλοφορία των εργαζομένων.

(1) ΕΕ C 354 της 19.11.1998, σελ. 87.

(2) "Ostmitteleuropa auf dem Weg in die EU - Transformation, Verflectung, Reformbedarf" από το Deutsches Institut für Wirtschaftsforschung, που εκδόθηκε το 1997, και "Auswirkungen der EU-Osterweiterung auf den österreichischen Arbeitsmarkt" του "Osterreichisches Institut für Wirtschaftsforschung", που δημοσιεύτηκε το 1998.